Komission asetus (EY) N:o 1924/2002,
annettu 28 päivänä lokakuuta 2002,
neuvoston asetuksen (ETY) N:o 804/68 soveltamista koskevista erityissäännöistä maito- ja maitotuotealan vientitodistusten ja vientitukien osalta annetusta asetuksesta (EY) N:o 174/1999 poikkeamisesta ja maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä annetusta asetuksesta (EY) N:o 800/1999 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1), sellaisena kuin se on viimeksi muutettuna komission asetuksella (EY) N:o 509/2002(2), ja erityisesti sen 31 artiklan 14 kohdan,
sekä katsoo seuraavaa:
(1) Komission asetuksen (EY) N:o 174/1999(3), sellaisena kuin se on viimeksi muutettuna asetuksella (EY) N:o 1472/2002(4), 6 artiklassa vahvistetaan vientitodistusten voimassaoloaika. Komission asetuksen (EY) N:o 800/1999(5), sellaisena kuin se on viimeksi muutettuna asetuksella (EY) N:o 1253/2002(6), 18 artiklan 3 kohdassa määritellään myönnettävä tukimäärä, jos todistuksessa ilmoitettua määräpaikkaa ei ole noudatettu.
(2) Euroopan unionin sekä Tsekin ja Slovakian välillä käydyt kaupan vapauttamista Euroopan unioniin liittymisen yhteydessä koskevat neuvottelut on saatu päätökseen. Neuvotteluissa sovittiin muun muassa maitotuotteiden vientitukien lakkauttamisesta viimeistään 1 päivänä tammikuuta 2003. Näin ollen olisi lyhennettävä todistusten voimassaoloaikaa ja toteutettava tarvittavat toimenpiteet, jotta estettäisiin muita kolmansia maita varten myönnettyjen todistusten käyttäminen Tsekkiin ja Slovakiaan suuntautuvassa viennissä 1 päivän tammikuuta 2003 jälkeen.
(3) Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 174/1999 6 artiklassa säädetään, tuen ennakkovahvistuksen sisältävien vientitodistusten, joissa määräpaikkana on Tsekki tai Slovakia, voimassaolo lakkaa viimeistään 31 päivänä joulukuuta 2002.
2 artikla
Poiketen siitä, mitä asetuksen (EY) N:o 800/1999 18 artiklan 3 kohdassa säädetään, tukea ei makseta sellaisten todistusten osalta, joita käytetään Tsekkiin tai Slovakiaan suuntautuvassa viennissä 1 päivästä tammikuuta 2003 alkaen ja joiden kohdassa 7 ilmoitettu määräpaikka on muu kuin Tsekki tai Slovakia.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan tämän asetuksen voimaantulopäivästä alkaen haettuihin todistuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä lokakuuta 2002.